

Ia e iloa mea o aofia i lau inisiua tau lamatiaga faalenatura

# E tele lamatiaga faalenatura e afaina ai si o tatou atunuu. E aogā lou iloa o aofia lau inisiua i le polokalame aoao tau inisiua mo lamatiaga faalenatura, ma malamalama i tulaga e tapulaa ai.

# Ua suia le igoa EQC i le NHC Toka Tū Ake

O le aso **1 Iulai 2024** na suia ai le EQC i le Natural Hazards Commission Toka Tū Ake.

Ua iai nei se tulafono faatonutonu fou le Natural Hazards Insurance Act, ma e pulea i lalo o le Tulafono fou lea soo se talosaga fou mo mea na faaleagaina i lamatiaga faalenatura mai le aso 1 Iulai 2024 po o ona tua atu. E ta‘ua le inisiua fou o le Natural Hazards Cover (NHCover). E maua le inisiua mo soo se mea na faaleagaina a o le i aulia le aso 1 Iulai 2024 e tusa ai ma le Earthquake Commission Act 1993.

E tai tutusa vaega e aofia i le inisiua i lalo o Tulafono uma e lua, ma e mafai na e faitau i suiga ua faia i le upegatafailagi: [www.naturalhazards.govt.nz](http://www.naturalhazards.govt.nz)

# E tele ma eseese lamatiaga faalenatura e mafai na aofia i le inisiua

E aofia i le inisiua mea na faaleagaina o lou fale ma le fanua mai mau lamatiaga faalenatura eseese, e aofia ai mafuie, palapala solo, mauga mu, vai ua pa o le fogaeleele, ma galulolo.

E aofia ai foi i le inisiua lou fanua ua faaleagaina i afā ma lologa (e masani na inisiua fale i pepa faamaonia tau inisiua tumaoti).

E faapena foi na aofia i le inisiua mea na faaleagaina mai se afi na mafua ona o se tasi o lamatiaga faalenatura o ta‘ua i luga.

## E faaaoga lau tupe o totogi mo le Natural Hazards Insurance e mautinoa ai le maua o le NHCover

A faaleagaina au meatotino i se lamatiaga faalenatura, ona avatu lea e le NHCover le uluai $300,000 o le inisiua mo lou fale o inisiua ma e aofia ai ma nisi o vaega o le fogaeleele ma autafa o lou fanua. Matou te faaaoga le faaupuga “home / fale” e tusa ma faamatalaga nei, ae faaaoga le faaupuga “dwelling / apitaga” i lalo o le Tulafono.

E mafai e soo se tasi o iai se pepa faamaonia tau inisiua tumaoti o aogā o aofia ai se inisiua mai se afi na maua le inisiua lea ma o totogi tupe faasaofaga tumaoti. O tulaga masani, mo tagata uma o iai se inisiua tumaoti o aogā mo lona fale po o se fale e faaaoga mo faiga malologa o aofia ai inisiua mai se afi na totogi le Natural Hazards Insurance ma maua le inisiua ua matou saunia.

# Talanoa i se sui e faia inisiua mo le fia faia o se talosaga

O i latou nei e fai ma o matou sui e suesue ma faafoe talosaga auā le faafaigofieina o le faagasologa e fai ai talosaga mo tagata fai inisiua.

A moomia na fia fai sau talosaga, po o se faafesili e faatatau i lau inisiua (o mea e aofia ma lē aofia i le inisiua), e sili ai lou faafesootai o le sui e faia inisiua.

# Ia e iloa tulaga o aofia i le inisiua

## Lou fale – le uluai $300,000

### O tulaga nei e mafai na aofia i le inisiua mo lou fale:

* lou fale poo le fale o loo faaaoga mo faiga malologa
* faasee po o se fale e ese mai le fale tele o faaaoga mo mea fai i aso uma (mo se faataitaiga fale teu meafaigaluega, faletaavale, faapaologa)
* nisi o auaunaga moomia mo lou fale, e pei o le suavai maua, alāvai, paipa mo suavai palapalā, kesi, eletise, mea faamafanafana, po o fesootaiga televavave.

### Aofaiga o le tupe e aofia i le inisiua ua matou saunia

A faaleagaina lou fale i se lamatiaga faalenatura, e masani na matou avatu se vaega tupe e tau le aofaiga i le uluai **$300,000 + GST** mo galuega e toe lipea pe toe suia ai lou fale ma faasee.

E maua atu i lau pepa faamaonia tau inisiua tumaoti se faasiliga i luga atu ma le aofaiga lea.

E lelei le maitau po o lava saofaga o e totogia e inisiua ai lou fale mai le kamupani e faia inisiua mo galuega e toe fau ai lou fale.

## Lou fanua – tulaga ese tau inisiua faatapulaaina

Na o Aotearoa Niu Sila ma isi atunuu e maua ai inisiua mo fanua o nofoia e tagata, ua saunia e le Natural Hazards Commission. Na o galuega toe lipea e masani na aofia i le inisiua lea, ma e lē mafai ona e totogia se isi inisiua e faaopoopo i le inisiua mo lou fanua mai le kamupani o fai ai lau inisiua. Atonu e ofoina atu e tagata e faia inisiua se faaopoopoga e te totogia mo mea o faapipii i fanua e pei o pa puipui simā, auala laupapa ma alavai. Talanoa i le tagata e faia inisiua e iloa ai ituaiga inisiua o maua.

### E tapulaa le lautele o le fanua, e mafai na aofia i lau inisiua ua matou saunia:

* fanua e lauiti ifo ma tau le lautele i le **8m** o si‘o ai lou fale ma isi fale ma mea o faapipii ai
* fanua i lalo ifo o le auala autu e feoai atu ai i le fale e tau le mamao i le **60m** mai le fale
* nisi o pa puipui simā, auala laupapa ma alavai, ae iai faatulagana e faagata ai.

### E faatapulaa foi le telē o lou fanua e inisiua

Na o tulaga o mea e toe lipea e tau i le maualuga e faatapulaa ai o mafai na matou faaaofia i lau inisiua, ma e faalagolago i le tau aogā o lou fanua o inisiua lena ua faaleagaina.

Talu ai ua na o se saofaga, e iai tulaga e lē gafatia ai i lau inisiua ua matou saunia na faatupea atoa galuega e toe lipea ai au meatotino na faaleagaina. E tāua le malamalama i le maualuga ua faatapulaa i ai ma auala e pulea ai tulaga e lamatia ai au meatotino.

E te maua faamatalaga auiliili o inisiua o matou saunia i le upegatafailagi: [www.naturalhazards.govt.nz/know-your-cover](http://www.naturalhazards.govt.nz/know-your-cover)

Ua na o se aotelega o tulaga lautele o ta‘ua i faamatalaga nei e pei ona faatonuina i lalo o le Natural Hazards Insurance Act. E tumau pea le malosi o le Tulafono na i lo faamatalaga o tusia i le pepa faalauiloa lenei.

E aogā faamatalaga o tusia i le pepa faalauiloa mo tagata e umia fale o totogi se lafoga mo le Natural Hazards Insurance e auala atu i se kamupani tumaoti e faia inisiua ma o se tasi o matou sui faapaaga fai inisiua. E ono ese faamatalaga auiliili e maua ai po o le faia ai o se talosaga mo se NHCover mo tagata o fai sa‘o inisiua ma le Direct NHCover po o ē o faagaioia se inisiua ma se kamupani tumaoti e faia inisiua e lē o se tasi o matou sui faapaaga. Mo nisi faamatalaga tagai i le [www.naturalhazards.govt.nz/insurance-and-claims/](http://www.naturalhazards.govt.nz/insurance-and-claims/)

# Faamatalaina o le Natural Hazards Commission Toka Tū Ake

O le Natural Hazards Commission Toka Tū Ake o le polokalame fai inisiua ua saunia i Aotearoa Niu Sila mo lamatiaga faalenatura mo vaitaimi ua faaleagaina ai lou fale i mala faalenatura.

Na muai faavae le polokalame i le 1945 e mafai ai e Tagatanuu Niu Sila uma na maua inisiua mo lamatiaga faalenatura.

Talu mai le 80 tausaga, e iai suiga tetele ua matou faia ae tumau pea le lagolagoina o faiga e tuuitiitia ai faaletonu mai lamatiaga faalenatura ua aafia ai tagata, meatotino ma tagata lautele e auala atu i le:

1. puleaina o le polokalame tau inisiua mo lamatiaga faalenatura
2. faafaigaluegaina o le tamaoaiga i aoaoga tau suesuega ma aoaoga e faatupu ai le talitonuga faatumauina o tagata
3. fesoasoani e atiae le nofo tapenapena o Niu Sila mo mala faalenatura, ma e mafai ona matou fesoasoani atu.

Faafesootai mai

E mafai na e imeli mai i le [info@naturalhazards.govt.nz](mailto:info@naturalhazards.govt.nz)

E mafai na e tusi mai i le NHC Toka Tū Ake, PO Box 311, Wellington 6140

E mafai foi na e valaau mai i le 0800 DAMAGE (0800 326 243)

Afai e le o lau gagana tautala le Gagana Peretania, e mafai ona e talosaga mo se faamatalaupu, e aunoa ma se tupe e totogi.

Afai e te Logonoa, faaletonu le faalogo, logonoa toe tutuli, faaletonu le tautala po o le faigata na tautala, e maua le fesoasoani mai le New Zealand Relay Service. [www.nzrelay.co.nz](http://www.nzrelay.co.nz)